Forges i l'activitat portuària es reunixen en una exposició a Sagunt
25 d’agost 2020

![](/media/ulzenaet/74ci_img_8232.jpg)  
  

La Casa de Cultura del Port de Sagunt acollirà el pròxim 4 de setembre l'exposició ‘El Puerto de Forges’, organitzada per l'Autoritat Portuària de València, en col·laboració amb l'Ajuntament de Sagunt i l'Institut Quevedo de les Arts de l'Humor de la Universitat Alcalá de Henares. La mostra es podrà visitar fins al 25 de setembre i s'exposarà davall les mesures de seguretat necessàries.

  

La regidora de Cultura, Asun Moll, ha presentat este matí el cartell de l'exposició, junt a la comissària de la mostra, Ester Medán. Per la seua part, la regidora ha agraït a l'Autoritat Portuària que haja pensat en el municipi de Sagunt per a fer-lo seu de l'exposició de Forges. A més, ha assegurat que «**durant els mesos posteriors al tancament per coronavirus hem demostrat en tota l'activitat cultural que s'estan prenent totes les mesures de seguretat necessàries i adaptades a cada moment segons la normativa vigent. En esta exposició continuarem en la mateixa línia, mantenint eixa garantia de seguretat i, per això, volem convidar a tothom a gaudir de l'exposició**».

  

![](/media/320poisb/74c2_8221.jpg)  

D'altra banda, Ester Medán considera que amb la mostra de Forges el públic de Sagunt i de la comarca del Camp de Morvedre podrà gaudir per primera vegada d'una exposició retrospectiva dels 50 anys de la producció de Forges, creador d'un estil propi que va trencar amb els convencionalismes de l'humor gràfic dels anys 70. **«‘El Puerto de Forges’ és un homenatge de Valenciaport (marca amb la qual treballen internacionalment els ports de Sagunt, Gandia i València) a un dels humoristes gràfics més reconeguts del país i a un home d'una qualitat humana indiscutible**», expressa la comissària.

  

Les obres seleccionades per a esta mostra estan organitzades en cinc seccions: igualtat, la mar, medi ambient, compromís social i cultura. Les imatges repassen una trajectòria de més de 50 anys de compromís de l'autor amb valors necessaris per a la construcció d'un present i un futur més just. L'exhibició ja va ser exposada en l'Edifici del Rellotge del Port de València des del 20 de desembre de 2019 fins al 2 de febrer d'enguany amb un enorme èxit de públic. Més de 12.000 persones van gaudir de la mostra i de les activitats paral·leles que es van organitzar amb motiu de l'exposició. Després del seu pas per Sagunt, la mostra es desplaçarà a Gandia.​

*   [](http://www.facebook.com/sharer.php?u=https://aytosagunto.es/va/actualitat/forges-i-l-activitat-portuaria-es-reunixen-en-una-exposicio-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/forges-i-l-activitat-portuaria-es-reunixen-en-una-exposicio-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/forges-i-l-activitat-portuaria-es-reunixen-en-una-exposicio-a-sagunt/ "Linked In")
*   [](mailto:?body=https://aytosagunto.es/va/actualitat/forges-i-l-activitat-portuaria-es-reunixen-en-una-exposicio-a-sagunt/)